Jong vrou sterf in Limpopo-ongelukDie motor se wrak. Foto: ER24 ŉ Jong vrou is dood en sewe mense beseer, nadat ŉ motor Vrydagaand verskeie kere buite Tzaneen in Limpopo gerol het. Russel Meiring, woordvoerder van ER24, het gesê die bestuurder het vermoedelik beheer oor die motor verloor, waarna dit die R71-pad verlaat en verskeie kere gerol het. “Paramedici van ER24 het die motor op sy dak aan die kant van die pad aangetref. Plaaslike nooddienste was reeds daar besig om die mense te ondersoek,” het hy gesê. Die jong vrou, vermoedelik tussen 18 en 20 jaar oud, se liggaam is later ŉ paar meter van die motor se wrak aangetref. Sy het met haar gesig na onder op die grond gelê. “Sy het verskeie noodlottige beserings opgedoen. Paramedici kon ongelukkig niks vir haar doen nie en sy is op die toneel dood verklaar. Sewe ander pasiënte is op die toneel behandel vir geringe tot matige beserings.” Die mense is op die toneel behandel en na die Letaba provinsiale hospitaal geneem vir verdere behandeling.